Suomen eurovisio-ylpeys, Pertti Kurikan Nimipäivät –yhtye (PKN) teki viime viikolla vankilakeikkoja. Äijät kävivät myös Hämeenlinnassa. Hämeenlinnan keikasta voi lukea vaikka täältä:

http://www.hameensanomat.fi/uutiset/kanta-hame/284987-palauttakaa-meidan-pyorat

Oleellista on, että marginaaliryhmät tapasivat toisensa. Yhteiskunta ei päästä vankia eikä vammaista helpolla. Jokainen saa miettiä miksei marginaalissa eläviä kelpuuteta yhteiskuntaan.

PKN on julkisesti vaatinut vapautta ja vastustanut ihmisten sulkemista mihinkään. Toisaalta Suomeen on vaadittu lisää kuria, vankeja ja rajoitettua rajanylitystä.

Humaani pohjoismainen vankeinhoitopolitiikka on saanut tiukan opposition. Oli tämän opposition tavoitteena mikä tahansa, saatamme olla muutosten edessä. Ja jotkut meistä toivovat, että marginaalia ei ajeta kapeampaan marginaaliin.

Keskiviikon Hämeenlinnan vapaaehtoisen vankilakeikan lopuksi PKN:n rumpali Toni Välitalo muistutti lavalta venkuloita siitä, että häneltä on varastettu polkupyörä ja sanoi, että sen voisi palauttaa. Yleisö oli ollut Välitalon kommentin jälkeen hetken hiljaa ja sitten puhjennut sekä nauruun että aplodeihin.

Hämeenlinnasta on kuulunut lisää. Vankien keräämä kolehti näyttää hankkivan Välitalolle uuden polkupyörän. Kun marginaali tukee marginaalia, jokaisella on syytä uskoa ihmisyyden voittoon.